Επιδράσεις του φωσφόρου στην κατανομή βιομάζας, την αζωτοδέσμευση, την απόδοση και ποιότητα της φακής
Authors: Θεολογίδου Γεωργία 
Published: September 2021

Η παρούσα εργασία αποτελείται από τρία πειράματα και είχε ως στόχο τη διερεύνηση της επίδρασης φωσφορικής λίπανσης σε τέσσερεις ποικιλίες φακής σε πειράματα αγρού υπό ξηρικές, μεσογειακές συνθήκες. Στο πρώτο πείραμα μελετήθηκε η επίδραση τεσσάρων επιπέδων φωσφορικής λίπανσης σε τέσσερεις ποικιλίες φακής (Σάμος, Θεσσαλία, Ικαρία και Flip) στα συστατικά της απόδοσης, την πρωιμότητα, την ποιότητα του τελικού προϊόντος, την Ν2-δέσμευση, την αποτελεσματικότητα χρησιμοποίησης νερού (ΑΧΝ), τον αποικισμό από θυσανοειδείς μυκορριζικούς μύκητες (ΘΜΜ), τη δραστηριότητα αλκαλικών και όξινων φωσφατασών (ΑΦ και ΟΦ) και τη συσσώρευση της ξηράς βιομάζας (ΞΒ), του Ν και του Ρ. O Ρ αύξησε την απόδοση αλλά δεν επηρέασε το δείκτη συγκομιδής. Η επίδραση του Ρ στην πρωιμότητα εξαρτήθηκε από τον γενότυπο. Για την αλληλεπίδραση ποικιλία×επίπεδο Ρ η απόδοση επηρεάστηκε θετικά από την πρωιμότητα. Η βραστικότητα επηρεάστηκε σημαντικά από τις ποικιλίες και την αλληλεπίδραση έτος×ποικιλία. Η επίδραση του Ρ περιορίστηκε στη χημική σύσταση του περιβλήματος των σπόρων. Καλύτερη βραστικότητα συσχετίστηκε με υψηλότερη συγκέντρωση Ca. Η Ν2-δέσμευση επηρεάστηκε μόνο από τον γενότυπο και η ΑΧΝ δεν επηρεάστηκε σημαντικά ούτε από τα επίπεδα του Ρ ούτε από τις ποικιλίες. O Ρ μείωσε τον αποικισμό από ΘΜΜ, αλλά οι συγκεντρώσεις των ΑΦ και ΟΦ δεν επηρεάστηκαν από τη λίπανση. Η λίπανση αύξησε την ΞΒ και μείωσε τον λόγο Ν/Ρ. Η μέγιστη συσσώρευση της ΞΒ και του Ν επιτεύχθηκε αρκετά μετά την άνθηση, κοντά στο στάδιο R6, ενώ για τον Ρ σημειώθηκε νωρίτερα. Στόχος του δεύτερου πειράματος ήταν η συσχέτιση της συγκέντρωσης μαγγανίου (Mn) στα φύλλα με την έκκριση καρβοξυλικών ενώσεων σε συνθήκες αγρού, σε γενοτύπους φακής με διαφορετικό φαινότυπο (Σάμος, Θεσσαλία, Flip, Algeria). Μετρήθηκε η συγκέντρωση του Mn, του Ρ και οι ολικές φαινόλες στα φύλλα των φυτών. Στις ρίζες μετρήθηκε ο αποικισμός από ΘΜΜ και στο έδαφος της ριζόσφαιρας η συγκέντρωση των ΟΦ, το pH και ο Ρ. Οι συγκεντρώσεις των Mn, Ρ και φαινολών διέφεραν σημαντικά μεταξύ των γενοτύπων. Υψηλότερες συγκεντρώσεις Mn στα φύλλα σημειώθηκαν στις «Σάμο» και «Θεσσαλία», ενώ οι «Flip» και «Algeria» είχαν τις μεγαλύτερες ποσότητες φαινολών. Η μεγαλύτερη μείωση του pH της ριζόσφαιρας σημειώθηκε στα αναπαραγωγικά στάδια του φυτού. Στόχος του τρίτου πειράματος ήταν η μελέτη της συνθετικής στριγκολακτόνης GR24 στην αρχιτεκτονική του υπέργειου τμήματος και στον αποικισμό των ριζών με ΘΜΜ σε φυτά φακής που αναπτύχθηκαν σε φυτοδοχεία. Τα φυτά ψεκάστηκαν ομοιόμορφα και υπήρχε αψέκαστος μάρτυρας. Ο αριθμός των πλάγιων διακλαδώσεων και η διάσταση αυτοομοιότητας επηρεάστηκαν μόνο από τις ποικιλίες, αλλά ο αριθμός των ανθέων και η συγκέντρωση του Ρ στη βιομάζα μειώθηκαν σημαντικά από την επέμβαση με τη συνθετική ορμόνη GR24. Συμπερασματικά, ο Ρ αύξησε την απόδοση και η επίδραση του στην πρωιμότητα ήταν συνάρτηση του γενοτύπου. Η ποιότητα του βρασμού επηρεάστηκε από τον γενότυπο. Ο αποικισμός των ΘΜΜ μειώθηκε με αύξηση του Ρ, αλλά δεν επηρέασε τις ΑΦ και ΟΦ. Η φωσφορική λίπανση δεν επηρέασε την Ν2-δέσμευση ούτε την ΑΧΝ. Το στάδιο ανάπτυξης των φυτών επηρέασε τη δραστηριότητα των ριζών και η GR24 μείωσε τον αριθμό των ανθέων και τη συγκέντρωση του Ρ.